Նա ուզում էր միջադեպը հարթել։ Նրա համար Զատկի այս տոնն առանձնահատուկ նշանակություն ուներ՝ խորհրդանշում էր հայ ժողովրդի չարչարանքների վերջը և Հայաստանի հարությունը։ Միակ բանը, որ խաթարում էր նրա տոնական տրամադրությունը, ավագ որդու՝ Պարգևի, որը չէր կարողացել արձակուրդ ստանալ ֆրանսիական բանակից, և Թովմասի բացակայությունն էր, որից դարձյալ նորություններ չկային։ Սակայն դա չէր խանգարում Մեսրոպին փառք տալ Աստծուն, որ մնացածները ներկա էին և համեղ ուտեստներ էին ճաշակում քառասնօրյա պահքից հետո։